Ριζότο με ντομάτα, φέτα και θυμάρι
Απλό και εύκολο στην παρασκευή αυτό το κατακόκκινο ριζότο έχει ένα μοναδικό σερβίρισμα: Αρωματικό μείγμα φέτας, ντομάτας και θυμαριού (!)
300 γρ. ώριμες ντομάτες, τριμμένες, 1 μέτριο ξερό κρεμμύδι,  κομμένο σε μικρά καρέ, 280 γρ. ρύζι Αρμπόριο ή Καρολίνα Σερρών, 200 ml λευκό ξηρό κρασί, 1 λίτρο ζεστός σπιτικός ζωμός λαχανικών*, καυτός, 50 γρ. τριμμένη παρμεζάνα, 80 ml ελαιόλαδο, αλάτι, φρεσκοτριμμένο πιπέρι, 40 ml ελαιόλαδο, 300 γρ. ντοματίνια τσέρι,  κομμένα στη μέση, 2 κουτ. γλυκού θυμάρι ξερό, τριμμένο, 100 γρ. φέτα σκληρή, σε μικρά κυβάκια
Σε ένα τηγάνι ζεσταίνουμε το λάδι σε δυνατή φωτιά και σοτάρουμε τα κομμένα ντοματίνια για 4-5 λεπτά, μέχρι να ζεσταθούν και να ζαρώσουν κάπως. Προσθέτουμε  το θυμάρι, αλατοπίπερο και τα κυβάκια φέτας, ανακατεύουμε απαλά και αποσύρουμε από τη φωτιά. Σε μια φαρδιά κατσαρόλα ζεσταίνουμε το μισό ελαιόλαδο σε χαμηλή φωτιά και σοτάρουμε το κρεμμύδι για περίπου 4-5 λεπτά, μέχρι να μαραθεί. Προσθέτουμε το ρύζι και σοτάρουμε για 2-3 λεπτά, ανακατεύοντας, μέχρι να γυαλίσουν οι κόκκοι του. Ρίχνουμε την τριμμένη ντομάτα και ανακατεύουμε 1-2 λεπτά. Σβήνουμε με το κρασί και μαγειρεύουμε για 2-3 λεπτά, μέχρι να εξατμιστεί το αλκοόλ. Με μια κουτάλα της σούπας ρίχνουμε μία δόση καυτού ζωμού, ώστε σχεδόν να καλυφθεί το ρύζι, και μαγειρεύουμε, πάντα σε μέτρια προς χαμηλή φωτιά, ανακατεύοντας αρκετά συχνά, μέχρι το υγρό να απορροφηθεί από το ρύζι. Προσθέτουμε την επόμενη δόση ζωμού με τον ίδιο τρόπο και συνεχίζουμε το μαγείρεμα. Η όλη διαδικασία διαρκεί 20-25 λεπτά, μέχρι οι κόκκοι του ρυζιού να φουσκώσουν και να μαλακώσουν, παραμένοντας ωστόσο κάπως «ζωντανοί» στο δόντι. Μόλις είναι έτοιμο, αποσύρουμε από τη φωτιά, ρίχνουμε την παρμεζάνα και το υπόλοιπο λάδι και ανακατεύουμε. Διορθώνουμε το αλάτι και αφήνουμε το ριζότο να ξεκουραστεί για λίγα λεπτά. Σερβίρουμε με το μείγμα ντομάτας και φρεσκοτριμμένο πιπέρι.
Ντομάτα,Ρύζι,Τυρί